በጣና በለስ ስኳር ልማት ፕሮጅክት የዋና መስኖ ቦይ ስራ ተጠናቀቀ
 በጣና በለስ የተቀናጀ ስኳር ልማት ፕሮጀክት የ30 ነጥብ 5 ኪሎ ሜትር ርዝመት ያለው የዋና መስኖ ቦይ ስራ ተጠናቀቀ፡፡የፕሮጀክቱ ስራ አስኪያጅ አቶ መልኬ ታደሰ የዋና ቦይ ስራው ልዩ አገራዊ አቅም የተፈጠረበትና ትልቅ ምዕራፍ የተመዘገበበት የበጀት ዓመቱ ስራ ነው ሲሉ ለዋልታ ተናግረዋል፡፡የዋና ቦዩ የሚነሳው ጣና በለስ ወንዝ ላይ ከተሰራ የማስቀልበሻ አናት ስራ (ዊር) ነው፡፡ የአናት ስራው 4 ነጥብ 6 ሜትር ቁመትና 13 ሜትር ከፍታ ሲኖረው በሰከንድ 60 ሜትር ኩብ ውሃ የመልቀቅ አቅም አለው፡፡እንደ ስራ አስኪያጁ ማብራሪያ ውሃውን ወደ አገዳ ማሳው የሚወስዱ የሁለተኛና ሦስተኛ ደረጃ ቦይ ቀደዳ ስራዎች በመከናወን ላይ ናቸው፡፡የጣና በለስ የተቀናጀ ስኳር ልማት ፕሮጀክት በአማራ ክልል በጃዊና አዊ ወረዳዎች 50ሺህ ሄክታር የሚያለማ ሲሆን በቤኒሸንጉል ጉሙዝ ክልል ዳንጉር ወረዳ ደግሞ ተጨማሪ 25ሺህ ሄክታር መሬት ያለማል፡፡ ከዚህም ውስጥ 30ሺህ ሄክታር ያህል መሬት መዘጋጀቱን የፕሮጀክቱ ስራ አስኪያጁ ተናግረዋል፡፡በአሁን ግዜ 2 ሺህ 800 ሄክታር መሬት በሸንኮራ አገዳ ማሳ በመልማት ላይ እንደሚገኝ የእርሻ ዘርፍ ምክትል ዋና ስራ አስኪያጅ አቶ አንተነህ አሰጌ ለዋልታ ተናግረዋል፡፡በቀጣይ ዓመት 8ሺህ ሄክታር መሬት በሸንኮራ አገዳ ለማልማት መታቀዱን ነው አቶ አንተነህ አክለው የተናገሩት፡፡የአገዳ ዘር ማዘጋጀት ስራው ከነባር ስኳር ፋብሪካዎች የሚመጡ የዘር አገዳዎችን በማራባትና ከመቀሌ የቴክኖሎጂ ኢንስቲትዩት በላብራቶሪ ያደጉ ችግኞችን በመትከል እየተከናወነ ነው፡፡ እስከሁን ድረስም ከመቀሌ የቴክኖሎጂ ኢንስቲትዩት ብቻ 18 ሚሊየን ችግኞች ለተከላ መብቃታቸውን አቶ አንተነህ ተናግረዋል፡፡ የጣና በለስ የተቀናጀ ስኳር ልማት ፕሮጀክት በውስጡ ሦስት ፋብሪካዎችን ያካትታል፡፡ እነዚህ ፋብሪካዎች እያንዳዳቸው 12ሺህ ቶን አገዳ በቀን የመፍጨት አቅም አላቸው፡፡ መንግስት በእድገትና ትራንስፎርሜሽን እቅዱ የአገሪቱን ዓመታዊ የስኳር ምርት አሁን ከሚገኝበት 300ሺህ ቶን ስኳር ወደ 2 ነጥብ 25 ሚሊየን ቶን ለማድረስ በማሰብ 10 አዳዲስ የስኳር ፋብሪካዎችን በመገንባትና ነባር ፋብሪካዎችን አቅም በማስፋፋት ላይ ይገኛል፡፡በዚህም እቅድ መሰረት አገራዊ የስኳር ፍላጎትን ከማሟላት አልፎ ለውጭ ገበያ ለማቅረብ ታቅዷል፡፡የዚህ እቅድ አካል የሆነው የጣና በለስ የተቀናጀ ስኳር ልማት ፕሮጀክት ሙሉ በሙሉ ሲጠናቀቅ 720ሺህ ቶን ስኳር በዓመት የማምረት አቅም ይኖረዋል፡፡  




